**Һуғышҡа китер алдынан уйланыуҙар.**

**Проблемаһы:** ирекле һәм бәхетле тормош өсөн,халыҡтың ауыр тормошон еңеләйтеү өсөн башҡорттар рус крәҫтиәндәре менән бергә ҡулға- ҡул тотошоп берҙәм яуға күтәрелһәләр һәр саҡ еңеүсе буласаҡтар.

 Өмөт, ышаныс, мөхәббәт...

 Тыуған илгә булған мөхәббәт... Киләсәккә өмөт. Бәхетле йәшәүгә ышаныс. Ошо оло тойғолар кеше тыуғандан алып уның һуңғы һулышына тиклем йөрәгендә йәшәй. Тыуған илгә һөйөү, ҡаһарманлыҡ тойғоһо өләсәйҙәрҙең әкиәттәре аша, илде яҡлап‐һаҡлап көрәшкән батырҙар тураһындағы риүәйәттәр, хиҡәйәләр, шиғырҙар, йырҙар аша быуындан быуынға күсә килә. Батырҙарҙың рухы үлмәй, олатаһынан ейәненә, атаһынан улына күсә.

 1812 йыл... Башҡорт халҡы Рәсәй армияһы менән берлектә һуғыш тактикаһының оҫтаһы Наполеон Бонапартҡа ҡаршы яуға сыға. Үҙ илен, ерен, намыҫын һаҡлап, рус һәм башҡа халыҡтар менән иңгә‐иң терәшеп дошман менән көрәшә халҡым. Илбаҫарҙарға ҡаршы һуғыша. Рус дәүләтенә ҡушылғандан алып башҡорт халҡы үҙ бурысын намыҫ менән үтәй. Инде нисәмә йөҙ йыл йәберһетелгән халыҡ дөрөҫлөк өсөн, ирекле һәм бәхетле тормош өсөн, ер, ил, тел өсөн көрәшә. Сит ил баҫҡынсыларына ҡаршы ла, батшаға, баярҙарға ҡаршы ла башҡорт урыҫ крәҫтиәне менән бергә яу саба. Дуҫлыҡ ептәре нығый, уртаҡ фекерҙәр, ҡараштар барлыҡҡа килә, бәхетле, яҡты тормошҡа ышаныс, өмөт уяна. Данлы батырҙарыбыҙ: рус‐төрөк һуғышында Рәсәйгә еңеү килтергән Алдар батыр, милләтемдең рухи ҡаһарманлыҡ символы Салауат Юлаев, Кинйә, Батырша, Ҡараһаҡал, Күсем батырҙар... йәнә килеп Ҡаһым түрә. Уларҙың рухы үлемһеҙ. Уларҙың рухы халыҡ күңелендә өмөт нуры балҡытҡан йондоҙға тиң. Уларҙың рухы һиндә, миндә йәшәй. Батырҙарыбыҙ тураһында языусыларҙың романдарын, повестарын, хикәйәләрен, шиғырҙарын уҡып, кинофильмдар, спектаклдәр ҡарап беҙҙең күңелдәрҙә ғорурлыҡ, батырлыҡ тойғоһо уяна. Дәреслектәргә ингән Василий Зефировтың “Йәнтүрә хикәйәләре“нән өҙөк кенә уҡып та башҡорт ир-егеттәренең генә түгел, ҡатын- ҡыҙҙарының да ирҙәре менән бергә яу сабыуын, уларға терәк, иптәш булыуын күреү милләтебеҙҙең көслө, данлыҡлы, батыр икәнен һөйләмәйме ни?!

 Бөгөнгө көндә беҙ ирекле, бәхетле тормошта йәшәйбеҙ икән, тимәк, беҙҙең ата‐бабаларыбыҙ юҡҡа ҡан ҡоймаған, юҡҡа ҡорбан булмаған. Һәм беҙ уларҙың рухына тап төшөрмәй, киләсәкка өмөт, ышаныс менән йәшәргә тейешбеҙ.